# **Egyéb határozati javaslatok**

# **1.) Gyermekversenyek**

Rendszeresen előfordul, hogy versenyzők azzal a kéréssel fordulnak a tisztségviselőkhöz, hogy engedjék a 2-3 kilométeres gyermekfutamon indulni azt a lovukat, amelyik aznap már valamilyen versenyen indult.

**Határozati javaslat:**

Egy távlovas rendezvényen az egyik versenyt sikeresen teljesítő ló nevezhető az ugyanazon a rendezvényen indított, legfeljebb öt kilométeres gyermekversenyre, ha ez az állatorvosi bizottság véleménye szerint a ló jóllétét nem veszélyezteti és a célbaérkezés meg a gyermekfutam között legalább fél óra eltelik.

*Indokolás mellette:*

Mellette: Sok esetben a ló az adott rendezvényen nem volt túlterhelve, mert a gyermekversenyen is a lovat indítani szándékozó lovas ezt figyelembe vette, vagy a versenyt edzésnek szánta, vagy mert másik gyermeket kísért, vagy a lóval esetleg csak az előző nap versenyzett. Ebben az esetben az állatorvosi bizottság és a bírók teljes mértékben alkalmasak arra, hogy megítéljék, egy vezetett (ezért nem túl gyors tempójú, általában lépésben megtett), 2-3, de legfeljebb 5 kilométer hosszú táv megtétele egy kisgyermek súlyával még gondot okozna-e a lónak. Sok esetben nincs lehetőség arra, hogy külön lovat szállítsanak a gyermekversenyre a versenyzők, így több gyermeknek nyílik alkalma versenyezni.

*Indokolás ellene:*

A távlovaglásban egy rendezvényen egy ló egy versenyen indulhat. Ez mindig is így volt, és bár a gyermekverseny nem verseny a szabályzat alapján, ez a szabály erre is terjedjen ki.

## 2.) Meghívások az Egyesült Arab Emirátusokba

|  |  |  |
| --- | --- | --- |
| **Eredeti 7/2019. sz. szakbizottsági határozat** | **Illés Barna határozati javaslata** | **Feketéné Wachtler Katalin javaslata** |
| Az Egyesült Arab Emirátusokbeli versenyekre a szakághoz érkező, nem névre szóló meghívások esetén az előzetes jelentkezés során szóba jöhető lovasok közül elsőbbséget élveznek azok a magyar tulajdonban és magyar tréningben álló lovak, melyek legalább két, Magyarországon rendezett, legalább 40km-es versenyt is sikeresen teljesítettek. | Azokra az Európán kívüli versenyekre, ahova korlátozott számú ló-lovas párost hív meg a rendező, a szakághoz érkező, nem névre szóló meghívások esetén az előzetes jelentkezés során szóba jöhető ló-lovas párosok közül elsőbbséget élveznek azok a magyar tulajdonban és magyar tréningben álló lovak, melyek legalább két, Magyarországon rendezett, legalább 40 km-es versenyt is sikeresen teljesítettek. E lovak közt előnyt élveznek azok a lovak, amelyek vagy magyar tenyésztésűek (azaz elsőként magyar lóútlevelet kaptak), vagy szabályszerűen honosított lovak, amelyeket legalább 75%-ban magyar lovas lovagolt az addigi nemzeti és nemzetközi versenyeken. | Azokra az Európán kívüli versenyekre, ahova korlátozott számú ló-lovas párost hív meg a rendező, a szakághoz érkező, nem névre szóló meghívások esetén az előzetes jelentkezés során szóba jöhető ló-lovas párosok közül elsőbbséget élveznek a magyar tulajdonban és magyar tréningben álló lovak, melyek legalább két, Magyarországon rendezett, legalább 40km-es versenyt is sikeresen teljesítettek. E lovak közt úgy kell rangsorolni, ahogy azt a meghívó fél előírja. Amennyiben több lovas jelentkezik, mint ahánynak a szándékát a meghívó fél felé továbbítani lehet, és azok egyike sem felel meg maradéktalanul a meghívó fél által leírt prioritásoknak, akkor a sorrendet a lovak meghívást megelőző 24 hónapban elért eredményei alapján kell felállítani. A HH Sheikh Mohammed Bin Rashid Al Maktoum kupára junior lovas szándékát csak abban az esetben szabad továbbítani, ha felnőtt jelentkezők a keretet nem merítették ki. |
| A 7/2019-es számú határozat kizárja azt, hogy olyat ne nevezzünk magyar keret terhére, aki vadidegen, máshol tartott és edzett lóval megy. A magyar tulajdonú, magyar edzésben álló ló így is elsőbbséget élvez. Ezen kívül figyelembe veszi a magyar szakágnak azt az érdekét, hogy a magyar versenyeken megfelelő indulólétszám jelenjen meg. Így már kellőképpen képviseli a szakág egyéb érdekeit. Ezeken az érdekeken felül a szakágnak mindenképpen a lovasok érdekeit kell képviselnie, nem a tenyésztőkét. Az érdek alapvetően tehát a legjobb képességű lovak nevezése, mert ez szolgálja a magyar lovasok érdekét, és a szakág feladata pedig a lovasok érdekének képviselete, mindenféle megkülönböztetés nélkül. Ha nem a legjobb teljesítményű lovakat nevezi a szakág, akkor azt kockáztatja, hogy a leadott lovakat nem is hívják meg, ahogy erre már számos példa volt. A meghívót ugyanis csak a teljesítmény érdekli, az alapján dönt, hogy a leadott lovak közül egyáltalán meghív-e valakit. | A Szakág szorosan együttműködik tenyésztőszervezetekkel, melyektől támogatásban is részesülünk, hiszen lovaiknak lehetőséget biztosítunk a nemzetközi porondon, ami közvetlen kihatással lehet a tenyésztők piacára (ld. Hungares). Lovasaink elsősorban a magyar tenyésztésű lovakhoz férnek hozzá, velük dolgoznak, közülük válogatnak, így ezeknek a lovaknak a minősége és jó híre külföldön is fontos számukra. Fontos továbbá a visszajelzés a magyar tenyésztőknek lovaik teljesítményéről nemzetközi viszonylatokban. Mindezek alapján lovasainkat arra szeretnénk ösztönözni, hogy magyar tenyésztésű lovak teljesítményét mutassák be külföldön is. | Az, hogy a magyar tulajdonú, magyar tréningben álló, itthon legalább két alkalommal sikeresen versenyző lovak szándékát lehet csak leadni, elegendő védelmet biztosít az ellen, hogy kvázi idegenek menjenek ki a magyar keret terhére. Ezen felül viszont a meghívó szempontjait kellene figyelembe venni. Minden alkalommal részletesen leírják, hogy kit kell előnyben részesíteni, ők kiket szeretnének ott látni. Ennek a semmibe vétele nem csak tiszteletlen, hanem ahhoz is vezet, hogy nem hívnak meg az adott évben magyar lovast. Számos példát láttunk már erre, magyar meghívások esetében is. Sőt, hosszú távon a meghívások elmaradását is magával hozhatja a meghívó kérésének figyelmen kívül hagyása. Az elmúlt évek alatt saját tapasztalatunk is bőven gyűlt, de ha figyeljük azokat az országokat, ahonnan 8–10 lovat hívnak meg évente, akkor is egyértelmű, hogy a teljesítmény az egyetlen a szempont, amit az Emirátusokban a meghívásokkor figyelembe vesznek. Ha mi is ott szeretnénk maradni a meghívott országok között, sőt, szeretnénk bővíteni a kört, akkor szigorúan teljesítmény alapon kell szelektálnunk nekünk is, egyéni érdekek figyelembe vétele nélkül. Így a lovasok is tudnák, hogy csak arra kell figyelniük lovak kiválasztásánál, vagy edzésük, vagy versenyeztetésük során, hogy a lehető legjobb eredményt érjék el. |

# 3.) Edzőkről

|  |  |
| --- | --- |
| **Eredeti szöveg** | **Feketéné Wachtler Kata javaslata** |
| 131. § (1) A távlovas és távhajtó versenyeken sportló-nyilvántartási számmal és érvényes licence-szel rendelkező lovak vehetnek részt.  (2) Távlovas- és távhajtó versenyeken az érvényes sportegyesületi tagsággal, a Magyar Lovassport Szövetség által kiadott startszámmal, érvényes licence-szel, valamint érvényes sportorvosi igazolással rendelkező versenyzők vehetnek részt. Segédhajtó lehet mindenki, aki a korhatárra vonatkozó előírásnak megfelel.  (3) Új távlovas- és távhajtó versenyző regisztrációjának, startszám kiadásának feltétele az eredményes rajtengedélyvizsga. Rajtengedélyvizsgát a Magyar Lovassport Szövetség rajtengedélyvizsgáról szóló szabályzatának megfelelően a Szakbizottság legalább évente két alkalommal szervez. | 131. § (1) A távlovas- és távhajtóversenyeken sportló-nyilvántartási számmal, regisztrált edzővel és érvényes licence-szel rendelkező lovak vehetnek részt.  (2) Távlovas- és távhajtóversenyeken az érvényes sportegyesületi tagsággal, a Magyar Lovassport Szövetség által kiadott startszámmal, érvényes licence-szel, valamint érvényes sportorvosi igazolással rendelkező versenyzők vehetnek részt. Segédhajtó lehet mindenki, aki a korhatárra vonatkozó előírásnak megfelel.  (3) Új távlovas- és távhajtóversenyző regisztrációjának, startszám kiadásának feltétele az eredményes rajtengedélyvizsga. Rajtengedélyvizsgát a Magyar Lovassport Szövetség rajtengedélyvizsgáról szóló szabályzatának megfelelően a Szakbizottság legalább évente két alkalommal szervez.  (4) A lovak edzőjét a Szakbizottság veszi nyilvántartásba, és az eredmény-nyilvántartó táblában a nyilvántartásba vétel dátumát rögzíti. A felelős személy köteles a ló Magyar Lovassport Szövetségnél történő regisztrálásával egyidejűleg a Szakbizottságnál bejelenteni, hogy kit kíván a ló edzőjeként regisztrálni. Ennek a bejelentésnek a hiányában a ló edzője az azzal elsőként versenyre nevező. Az edző személyében beállt változást a Szakbizottságnak haladéktalanul be kell jelenteni. A ló a változás bejelentésétől számított 30 napig nem versenyezhet. |
| Az, hogy nemzeti szinten versenyző lovaknál is edzőt regisztráljunk, az adminisztratív terhek növekedésével jár mind a versenyzők, mind a Szakbizottság irányában. | A lovak biztonságáért az edző és a lovas ugyanúgy felelősek. Amennyiben ez a két szereplő kettéválik, a lovas védelme érdekében is fontos, hogy a lóért vele együtt felelősséget vállaljon egy olyan személy, aki a ló felkészítését nyomon követte (így a kötelező versenymentes időszak, vagy az alkalmazott kezelések, gyógyszerek, tápok tekintetében nagyobb a rálátása). Egyre fontosabbá válik ez, mert egyre több lovas nem maga edzi a lovát, vagy dolgozik dolgozik. |

# 4.) A nemzeti minősülésről

|  |  |
| --- | --- |
| **Eredeti szöveg** | **Feketéné W. Katalin javaslata** |
| 134. § (5) A ló újoncrendszerben történő minősülésébe a fogattal megtett versenyek is beleszámítanak – annak figyelembevétele nélkül, hogy azok egy- vagy kétnaposak –, de legalább egy 80–90 kilométeres minősítő versenyt a lónak hátaslóként kell teljesítenie. | 134.§ (5) bekezdés törlése |
|  | Indokolás: A lovakat most már nem 80, hanem 100 kilométeres nemzetközi versenyre készítjük fel, így fontos, hogy valóban felkészüljenek a nemzeti minősülés évei alatt. Ez nem történik meg, ha szinte a teljes újonc-minősítési időszakot fogatban tölti a ló. |

# 5.) Távhajtók életkoráról

|  |  |
| --- | --- |
| Eredeti szöveg | Török Norbert javaslata |
| 128.§ (5) Nemzeti távhajtóversenyen hajtóként vagy segédhajtóként az vehet részt, aki a verseny évében legalább a 18. életévébe lép. | 128. § (5) Nemzeti távhajtóversenyen hajtóként az vehet részt, aki a verseny évében legalább 18. életévébe lép, illetve az, aki a verseny évében legalább a 14. életévébe lép és legalább C kategóriájú fogathajtó licence-szel rendelkezik. Nemzeti távhajtó versenyen segédhajtóként az vehet részt, aki a verseny évében legalább a 18. életévébe lép. |
| A jelenleg hatályos szabály a biztonságot tartja szem előtt. A fogatsport veszélyes, és a szintén veszélyes lovagláshoz képest gyakrabban fordul elő, hogy egy esetleges balesetben harmadik személyek vagy vagyontárgyak is sérülnek. Nem egy balesetet magunk is láttunk már. A távhajtás nem zárt pályán egyesével, hanem kint a forgalomban, emberek és más lovasok, más fogatok közt zajlik. Ezt a fokozottan veszélyes helyzetet biztonságosan a felnőttek tudják kezelni. De tekintettel kell itt lenni a harmadik személynek 18 év alatti által okozott kár jogi vonatkozásaira, vagy akár a közlekedésben való részvételre. Ezek a problémák természetesen a lovasoknál is fennállnak, de a fogatnál fokozottabban. | Fogathajtás szakágban a világ élvonalában vagyunk évtizedek óta, népes, népszerű szakág, és van, aki edzés kedvéért eljönne egy 20-40 km-es távra. Ezeknek a részévételét ne akadályozzuk, hanem inkább segítsük, hiszen ezzel versenyzőket vonzunk a szakághoz. Lehet, hogy akadnak köztük olyanok, akik távhajtók, csak még nem tudják. A fogathajtásban részt vevő fogatok és hajtók képzettsége magasan kielégíti a távhajtás követelményeit biztonsági szempontból, így azoknak a részvétele, akik képesek voltak egy C kategóriás fogathajtó licence-hez szükséges vizsgát letenni, nyugodtan engedélyezhetjük akkor is, ha még nem töltötték be a 18. életévüket. Maga a vizsga bizonyítja, hogy érettek, képesek rá. Ez az út azok előtt is nyitva állna, akik távhajtani szeretnének, és még fiatalok hozzá. A vizsga letétele így már 14 éves kortól kezdve megnyitná az utat. Az, hogy a segédhajtó legalább 18 éves, tovább növeli a biztonságot, hiszen ő folyamatosan felügyelheti a hajtót. |

6.) Számlázás

|  |  |
| --- | --- |
| Eredeti szöveg | Ballabás Kata és Varga Kata javaslata |
| 199. § (1) A Szakág a Szövetségtől kapott támogatásból, a szakági versenyzéshez kapcsolódó versenyzői befizetésekből, valamint egyes rendkívüli – szponzori – bevételekből gazdálkodik.  (2) A Szakág gazdálkodását az Magyar Lovassport Szövetség ellenőrzi.  (3) A versenyzői befizetések megoszlása:   * a versenyzői licence-díjak100%-a szakági bevétel; * a sportlovak licence-díjának 100%-a szakági bevétel,   (4) A versenyekhez kapcsolódó valamennyi versenyzői befizetés és kifizetés elvégzésére a versenyszervező vagy képviselője jogosult, a versenyekhez kapcsolódó valamennyi befizetés a szervező bevétele, és a versenyekhez kapcsolódó valamennyi kifizetés a szervező költsége. | 199. § (1) A Szakág a Szövetségtől kapott támogatásból, a szakági versenyzéshez kapcsolódó versenyzői befizetésekből, valamint egyes rendkívüli – szponzori – bevételekből gazdálkodik.  (2) A Szakág gazdálkodását az Magyar Lovassport Szövetség ellenőrzi.  (3) A versenyzői befizetések megoszlása:   * a versenyzői licence-díjak100%-a szakági bevétel; * a sportlovak licence-díjának 100%-a szakági bevétel,   (4) A versenyekhez kapcsolódó valamennyi versenyzői befizetés és kifizetés elvégzésére a versenyszervező vagy képviselője jogosult, a versenyekhez kapcsolódó valamennyi befizetés a szervező bevétele, és a versenyekhez kapcsolódó valamennyi kifizetés a szervező költsége.  (5) A Szakbizottság vagy a szakági gyűlés által megítélt díjakkal, támogatásokkal, jutalmakkal, költségtérítésekkel, vagy egyéb kifizetésekkel kapcsolatos számlák kiállítására, befogadására és azok teljesítésére csak a megítélésről szóló döntés évében kerülhet sor. |
|  |  |